孫子十家註卷二
作戰篇
十註
曹公曰
欲戰必先算其費
務因糧於敵也
○李筌曰
先定計
然後修戰具
是以戰次計之篇也
○王晳曰
計以知勝
然後興戰
而具軍費
猶不可以久也
○張預曰
計算已定
然後完車馬
利器械
運糧草
約費用
以作戰備
故次計
孫子曰
凡用兵之法
馳車千駟
御覽作千乘
革車千乘
帶甲十萬
十註
曹公曰
馳車輕車也
駕駟馬
凡千乘
據御覽補
按王晳引曹注
亦有凡千乘三字
革車重車也
言萬騎之重也
一車駕四馬
原本作萬騎之重車駕四馬
今據御覽補
卒十騎一重
原本作率三萬軍
今據御覽改
養二人主炊
家子一人主保固守衣裝
廐二人
御覽厩作斯
主養馬
凡五人
歩兵十人重
以大車駕牛
養二人主炊
家子一人主守衣裝
凡三人也
帶甲十萬
士卒數也
○李筌曰
馳車戰車也
革車輕車也
帶甲歩卒
車一兩駕以駟馬
歩卒七十人
計千駟之軍
帶甲七萬
馬四千匹
孫子約以軍資之數
以十萬爲率
則百萬可知也
○杜牧曰
輕車乃戰車也
古者車戰
革車輜車重車也
載器械財貨衣裝也
司馬法曰
一車甲士三人
歩卒七十二人
炊家子十人
固守衣裝五人
廐養五人
樵汲五人
輕車七十五人
重車二十五人
故二乘兼一百人爲一隊
擧十萬之衆
革車千乘
校其費用度計
則百萬之衆皆可知也
○梅堯臣曰
馳車輕車也
革車重車也
凡輕車一乘
甲士歩卒二十五人
重車一乘
甲士歩卒七十五人
擧二車各千乘
是帶甲者十萬人
○王晳曰
曹公曰
輕車也
駕駟馬
凡千乘
晳謂
馳車謂駕革車也
一乘四馬爲駟
千駟則革車千乘
曹公曰
重車也
晳謂
革車兵車也
有五戎千乘之賦
諸侯之大者
曹公曰
帶甲十萬
歩卒數也
晳謂
井田之法
甸出兵車一乘
甲士三人
歩卒七十二人
千乘總七萬五千人
此言帶甲十萬
豈當時權制歟
○何氏曰
十萬舉成數也
○張預曰
馳車卽攻車也
革車卽守車也
按
曹公新書云
攻車一乘
前拒一隊
左右角二隊
共七十五人
守車一乘
炊子十人
守裝五人
廐養五人
樵汲五人
共二十五人
攻守二乘凡一百人
興師十萬
則用車二千
輕重各半
與此同矣
千里饋糧
十註
曹公曰
越境千里
○李筌曰
道理縣遠
則内外之費
賓客之用
膠漆之材
車甲之奉
日費千金
御覽無費字
脱
然後十萬之師擧矣
通典御覽師作衆
十註
曹公曰
謂購賞猶在外
原本贈譌作購
今改正
杜牧亦云
贈賞猶在外
○李筌曰
夫軍出於外
則帑藏竭於内
擧千金者言多費也
千里之外贏糧
則二十人奉一人也
○杜牧曰
軍有諸侯交聘之禮
故曰賓客也
車甲器械
完緝修繕
言膠漆者
擧其細微
千金者言費用多也
猶贈賞在外也
○賈林曰
計費不足
未可以興師動衆
故李太尉曰
三軍之門
必有賓居論議
○梅堯臣曰
擧師十萬
饋糧千里
日費如此
師久之戒也
○王晳曰
内謂國中
外謂軍所也
賓客若諸侯之使
及軍中宴饗吏士也
膠漆車甲
擧細與大也
○何氏曰
老師費財
智者慮之
○張預曰
去國千里
卽當因糧
若須供餉
則内外騷動
疲困於路
蠹耗無極也
賓客者使命與遊士也
膠漆者修飾器械之物也
車甲者膏轄金革之類也
約其所費
日用千金
然後興十萬之師
千金言重費也
贈賞猶在外
其用戰也
勝久
御覽無勝字
則鈍兵
通典御覽倶作頓兵
下同
挫銳
攻城則力屈
十註
曹公曰
鈍弊也
屈盡也
○杜牧曰
勝久
淹久而後能勝也
言與敵相持
久而後勝
則甲兵鈍弊
銳氣挫衄
攻城則人力殫盡
屈折也
○賈林曰
戰雖勝人
久則無利
兵貴全勝
鈍兵挫銳
士傷馬疲則屈
○梅堯臣曰
雖勝且久
則必兵仗鈍弊
而軍氣挫銳
攻城而久
則力必殫屈
○王晳曰
屈窮也
求勝以久
則鈍弊折挫
攻城則益甚也
○張預曰
及交兵合戰也
久而後能勝
則兵疲氣沮矣
千里攻城
力必困屈
久暴師
則國用不足
十註
孟氏曰
久暴師
露衆千里之外
則軍國費用不足相供
○梅堯臣曰
師久暴於外
則輸用不給
○張預曰
日費千金
師久暴
則國用豈能給
若漢武帝窮征深討
久而不解
及其國用空虛
乃下哀痛之詔是也
夫鈍兵挫銳
屈力殫貨
殫音單
通典御覽幷作屈貨殫
則諸侯乘其弊而起
雖有智者
不能善其後矣
十註
杜佑曰
雖當時有用兵之術
不能防其後患
○李筌曰
十萬衆擧
日費千金
非唯頓挫於外
亦財殫於内
是以聖人無暴師也
隋大業初
煬帝重兵好征
力屈鴈門之下
兵挫遼水之上
䟽河引淮
轉輸彌廣
岀師萬里
國用不足
於是楊玄感李密乘其弊而起
縱蘇威髙熲
豈能爲之謀也
○杜牧曰
蓋以師久不勝
財力俱困
諸侯乘之而起
雖有智能之士
亦不能於此之後
善爲謀畫也
○賈林曰
人離財竭
雖伊吕復生
亦不能救此亡敗也
○梅堯臣曰
取勝攻城
暴師且久
則諸侯乘此弊而起襲我
我雖有智將
不能制也
○王晳曰
以其弊甚
必有危亡之憂
○何氏曰
其後
謂兵不勝而敵乘其危殆
雖智者不能盡善計而保全
○張預曰
兵已疲矣
力已困矣
財已匱矣
鄰國因其罷弊
起兵以襲之
則縱有智能之人
亦不能防其後患
若呉伐楚入郢
久而不歸
越兵遂入
當是時雖有伍員
孫武之徒
何嘗能爲善謀於後乎
故兵聞拙速
未睹巧之久也
十註
曹公李筌曰
雖拙有以速勝
未睹者言其無也
○孟氏拙有以速勝
○杜佑註同孟氏
○杜牧曰
攻取之間
雖拙於機智
然以神速爲上
蓋無老師費財鈍兵之患
則爲巧矣
○陳皥曰
所謂疾雷不及掩耳
卒電不及瞬目
○梅堯臣曰
拙尚以速勝
未見工而久可也
○王晳曰
晳謂久則師老財費
國虚人困
巧者保無斯患也
○何氏曰
速雖拙不費財力也
久雖巧恐生後患也
後秦姚萇與符登相持
萇將苟曜據逆萬堡
密引符登
萇與登戰
敗於馬頭原
收衆復戰
姚碩德謂諸將曰
上愼於輕戰
每欲以計取之
今戰旣失利
而更逼賊
必有由也
萇聞而謂碩德曰
登用兵遲緩
不識虚實
今輕兵直進
徑據吾東
必苟曜與之連結耳
事久變成
其禍難測
所以速成者
欲使苟曜豎子
謀之未就
好之未深耳
果大敗之
武后初
徐敬業擧兵於江都
稱匡復皇家
以盩厔尉魏思恭爲謀主
問計於思恭
對曰
明公旣以太后幽縶少主
志在匡復
兵貴拙速
宜早渡淮北
親率大衆
直入東都
山東將士知公有勤王之擧
必以死從
此則指日刻期
天下必定
敬業欲從其䇿
薛璋又說曰
金陵之地
王氣已見
宜早應之
兼有大江設險
足可以自固
請且攻取常潤等州
以爲王霸之業
然後率兵北上
鼓行而前
此則退有所歸
進無不利
實良策也
敬業以爲然
乃自率兵四千人
南渡以擊潤州
思温密謂杜求仁曰
兵勢宜合不可分
今敬業不知幷力渡淮
率山東之衆以合洛陽
無能成事
果敗
○張預曰
但能取勝
則寧拙速
而無巧久
若司馬宣王伐上庸
以一月圖一年
不計死傷
與糧競者
斯可謂欲拙速也
夫兵久而國利者
御覽作圖利非
未之有也
十註
杜佑曰
兵者凶器
久則生變若智伯圍趙
逾年不歸
卒爲襄子所擒
身死國分
故新序傳曰
好戰窮武
未有不亡者也
○李筌曰
春秋曰
兵猶火也
弗戢將自焚
○賈林曰
兵久無功
諸侯生心
○梅堯臣曰
力屈貨殫
何利之有
○張預曰
師老財竭
於國何利
故不盡知用兵之害者
則不能盡知用兵之利也
十註
杜佑曰
言謀國動軍行師
不先慮危亡之禍
則不取利也
若秦伯見襲鄭之利
不顧崤函之敗
吳王衿伐齊之功
而忘姑蘇之禍也
○李筌曰
利害相依之所生
先知其害
然後知其利也
○杜牧曰
害之者勞人費財
利之者吞敵拓境
苟不顧己之患
則舟中之人盡爲敵國
安能取利於敵人哉
○賈林曰
將驕卒惰
貪利忘變
此害最甚也
○杜佑曰
言謀國動軍行師
不先慮危亡之禍
則不足取利也
若秦伯見襲鄭之利
不顧崤函之敗
呉王衿伐齊之功
而忘姑蘇之禍也
○李筌曰
利害相依之所生
先知其害
然後知其利也
○杜牧曰
害之者勞人費財
利之者呑敵托境
苟不顧己之患
則舟中之人盡爲敵國
安能取利於敵人哉
○賈林曰
將驕卒惰
貪利忘變
此害最甚也
○梅堯臣曰
不再籍不三載
利也
百姓虛公家費
害也
苟不知害
又安知利
○王晳曰
久而能勝
未免於害
速則利斯盡也
○張預曰
先知老師殫貨之害
然後能知擒敵制勝之利
善用兵者
役不再籍
通典及御覽籍作藉
按
此與曹注合
後作籍者字之譌
糧不三載
御覽作再載
十註
曹公曰
籍猶賦也
言初賦民而便取勝
不復歸國發兵也
始載糧
後遂因食於敵
還兵入國
不復以糧迎之也
○杜佑曰
藉猶賦也
言初賦人便取勝
不復歸國發兵也
始載糧遂因食於敵
還方入國
因釁而動
兼惜人力
舟車之運不至於三也
据通典補
○李筌曰
籍書也
不再籍書
恐人勞怨生也
秦發關中之卒
是以有陳吳之難也
軍出度逺近饋之
軍人載糧迎之
謂之三載
越境則館榖於敵
無三載之義也
○杜牧曰
審敵可攻
審我可戰
然後起兵
便能勝敵而還
鄭司農周禮註曰
役謂發兵起役
籍乃伍籍也
比參爲伍
因内政寄軍令
以伍籍發軍起役也
○陳皥曰
籍借也
不再借民而役也
糧者往則載焉
歸則迎之
是不三載也
不困乎兵
不竭乎國
言速而利也
○梅堯臣同陳皥註
○王晳同曹操註
○張預曰
役謂興兵動衆之役
故師卦註曰
任大役重
無功則凶
籍謂調兵之符籍
故漢制有尺籍伍符
言一舉則勝
不可再籍兵役於國也
糧始出則載之
越境則掠之
歸國則迓之
是不三載也
此言兵不可久暴也
取用於國
因糧於敵
故軍食可足也
十註
曹公曰
兵甲戰具
取用國中
糧食因敵也
○杜佑曰
兵甲戰具取用國中
糧食因敵也
取資用於我國
因糧食於敵家也
晉師館穀於國
軍之糧餉因於敵
○何氏曰
因謂兵出境鈔聚掠野
至於克敵拔城
得其儲積也
○張預曰
器用取於國者
以物輕而易致也
糧
○李筌曰
具我戎器
因敵之食
雖出師千里無匱乏也
○梅堯臣曰
軍之須用取於國
軍之糧餉因於國敵
○何氏曰
因謂兵出境鈔聚掠野
至於克敵拔城
得其儲積也
○張預曰
器用取於國者
以物輕而易致也
糧食因於敵者
以粟重而難運也
夫千里饋糧
則士有飢色
故因糧則食可足
國之貧於師者遠輸
遠輸則百姓貧
通典御覽作遠師遠輸
遠師遠輸者
則百姓貧
十註
孟子曰
兵車轉運於千里之外
財則費於道路
人有困窮者
○李筌曰
兵役數起
而賦歛重
○杜牧曰
管子曰
粟行三百里
則國無一年之積
粟行四百里
則國無二年之積
粟行五百里
則衆有飢色
此言粟重物輕也
不可推移
推移之則農夫耕牛俱失南畝
故百姓不得不貧也
○賈林曰
遠輸則財耗於道路
弊於轉運
百姓日貧
○張預曰
以七十萬家之力
供十萬之師於千里之外
則百姓不得不貧
近於師者貴賣
貴賣則百姓財竭
御覽作百姓虛
虛則竭
十註
曹公曰
軍行已出界
近師者貪財皆貴賣
則百姓虚竭也
○杜佑曰
言近軍師市
多非常之賣
當時貪貴
以趨末利
然後財貨殫盡
國家虚也
○李筌曰
夫近軍必有貨易
百姓徇財
殫産而從之竭也
○賈林曰
師徒所聚
物皆暴貴
人貧非常之利
竭財物以賣之
初雖獲利殊多
終當力疲貨竭
又云
既有非常之斂
故賣者求價無厭
百姓竭力買之
自然家國虛盡也
○梅堯臣曰
遠者供役以轉鐀
近者貪利而貴賣
皆貧國匱民之道也
○王皙曰
夫遠輸則人勞費
近市則物騰貴是故久則爲國患也
曹公曰
軍行已出界
近於師者
貪財皆貴賣
皙謂將出界也
○張預曰
近師之民
必貪利而貴貨其物於遠來輸餉之人
則財不得不竭
財竭則急於丘役
御覽無財字
十註
張預曰
財力殫盡
而兵不解
則運糧盡力於原野也
十去其七
○杜牧曰
司馬法曰
六尺爲歩
歩百爲畝
畝百爲夫
夫三爲屋
屋三爲井
四井爲邑爲丘
四丘爲甸
丘蓋十六井也
丘有戎馬一匹牛四頭
甸有戎馬四匹牛十六頭
丘車一乘
甲士三人
歩卒七十二人
今言兵不解
則兵役益急
百姓糧盡財竭
力盡於原野
家業十耗其七也
○陳皡曰
丘聚也
聚斂賦役
以應軍須
如此則財竭於人
人無不困也
○王皙曰
急者暴於常賦也
若魯成公作丘甲是也
如此則民費太半矣
要見公費差減
故云十七
曹公曰
丘十六井
兵不解則運糧盡力於原野
○何氏曰
國以民爲本
民以食爲天
居人上者
宜乎重惜
○張預曰
運糧則力屈
輸餉則財殫
原野之民
家産内虛
度其所費
十無其七也
公家之費
破車罷馬
甲冑矢弩作弓矢
蔽櫓作干櫓
丘作兵
誤
其六作五六
十註
一本作十去其七
○曹公曰
丘牛謂丘邑之牛
大車乃長轂車也
○李筌曰
丘大也
此數器者
皆軍之所須
言遠近之費
公家之物
十損於七也
○梅堯臣曰
百姓以財糧力役奉軍之費
其資十損乎七
公家以牛馬器仗奉軍之費
其資十損乎六
是以竭賦窮兵
百姓弊矣
役急民貧
國家虛矣
○王晳曰
楯干也
敵可以屏蔽
櫓大楯也
丘牛古所謂匹馬丘牛也
大車牛車也
易曰
大車以載
○張預曰
兵以車馬爲本
故先言車馬疲蔽也
蔽櫓楯也
今謂之彭排
丘牛大牛也
大車必革車
始言破車疲馬者
謂攻戰之
駞車也次言丘牛大車者
卽輜重之革車也
公家車馬器械亦十損其六
故智將務食於敵
食敵一鍾
當吾二十鍾
𦮼秆一石
當吾二十石
十註
曹公曰
六斛四㪷爲鍾
計千里轉運
二十鐘而致一鐘於軍中也
原本脱
今據太平御覽補
𦮼豆稭也
秆禾藁也
石者一百二十斤也
轉輸之法
費二十石得一石
一云
𦮼音忌
豆也
七十斤爲一石
當吾二十
言遠費也
○孟氏曰
十斛爲鐘
計千里轉運
道路耗費
二十鐘可致一鐘於軍中矣
○李筌曰
遠師轉一鐘之粟
費二十鐘方可達
軍將之智也
務食於敵
以省己費也
○杜牧曰
六石四㪷爲一鍾
一石一百二十斤
𦮼豆稭也
秆禾藁也
或言
𦮼秆藁也
秦攻匈奴
使天下運糧起於黃腄瑯琊負海之郡
轉輸北河
率三十鍾而致一石
漢武建元中
通西南夷
作者數萬人
千里負擔饋糧
率十餘鍾致一石
今校孫子之言
食敵一鍾
當吾二十鍾
蓋約平地千里轉輸之法
費二十石得一石
不約道里
蓋漏闕也
黃腄音直瑞反
又音誰
在東萊北河
卽今之朔方郡
○梅堯臣注同曹公
○王晳曰
曹公曰
𦮼豆稭也
秆藁也
石者百二十斤也
轉輸之法
費二十乃得一
晳謂上文千里饋糧
則轉輸之法謂千里耳
𦮼今作萁
秆故書爲芊
當作秆
○張預曰
六石四㪷爲鍾
一百二十斤爲石
𦮼豆稭也
秆禾藁也
千里饋糧
則費二十鍾石
而得一鍾石到軍所
若越險阻則猶不啻
故秦征匈奴
率三十鍾而致一石
此言能將必因糧於敵也
故殺敵者怒也
十註
曹公曰
威怒以致敵
○李筌曰
怒者軍威也
○杜牧曰
萬人非能同心皆怒
在我激之以勢使然也
田單守卽墨
使燕人劓降者
掘城中人墳墓之類是也
○賈林曰
人之無怒
則不肯殺
○王晳曰
兵主威怒
○何氏曰
燕圍齊之卽墨
齊之降者盡劓
齊人皆怒
愈堅守
田單又縱反間曰
吾懼燕人掘吾城外冢墓
戮辱先人
可爲寒心
燕軍盡掘壠墓燒死人
卽墨人從城上望見皆泣涕其欲出戰
怒自十倍
單知士卒可用
遂破燕師
後漢班超使西域
到鄯善
會其吏士三十六人
與共飲酒酣
因激怒之曰
今俱在絶域
欲立大功以求富貴
虜使到裁數日
而王禮貌卽廢
如收吾屬送匈奴
骸骨長爲犲狼食矣
官屬皆曰
今在危亡之地
死生從司馬
超曰
不入虎穴
不得虎子
當今之計
獨有因夜以火攻虜
使彼不知我多少
必大震怖
可殄盡也
滅此虜則功成事立矣
衆曰
善
初夜將吏士奔虜營
會天大風
超令十人持鼓藏虜舎後
約曰
見火燃皆當鳴鼓大呼
餘人悉持弓弩
夾門而伏
超順風縱火
虜衆驚亂
衆悉燒死
蜀龐統勸劉備襲益州牧劉璋
備曰
此大事
不可倉卒
及璋使備擊張魯
乃從璋求萬兵及資寶
欲以東行
璋但許兵四千
其餘皆給半
備因激怒其衆曰
吾爲益州征強敵
師徒勤瘁
不遑寧居
今積帑藏之財
而恡於賞功
望士大夫爲出死力戰
其可得乎
由是相與破璋
○張預曰
激吾士卒
使上下同怒
則敵可殺
尉繚子曰
民之所以戰者氣也
謂氣怒則人人自戰
取敵之利者貨也
十註
曹公曰
軍無財士不來
軍無賞士不往
○杜佑曰
人知勝敵有厚賞之利
則冒白刃當矢石
而樂以進戰者
皆貨財酬勲賞勞之誘也
○李筌曰
利者益軍寶也
○杜牧曰
使士見取敵之利者貨財也
謂得敵之貨財
必以賞之
使人皆有欲
各自爲戰
後漢荆州剌史度尙討桂州賊帥卜陽潘鴻等
入南海破其三屯
多獲珍寶
而鴻等黨聚猶衆
士卒驕富
莫有鬬志
尙曰
卜陽潘鴻作賊十年
皆習於攻守
當須諸郡併力可攻之
今軍恣聽射獵
兵士喜悦
大小相與從禽
尙乃密使人潛焚其營
珍積皆盡
獵者來還
莫不泣涕
尙曰
卜陽等財貨足富數世
諸卿但不併力耳
所亡少少
何足介意衆聞咸憤踴願戰
尙令秣馬蓐食
明晨徑赴賊屯
陽鴻不設備
吏士乘銳遂破之
此乃是也
○孟氏同杜牧註
○梅堯臣曰
殺敵
則激吾人以怒
取敵
則利吾人以貨
○王晳曰
謂設厚賞耳
若使衆貪利自取
則或違節制耳
○張預曰
以貨啗士使人自爲戰
則敵利可取
故曰
重賞之下
必有勇夫
皇朝太祖命將伐蜀
諭之曰
所得州邑當與我
傾竭帑庫以饗士卒
國家所欲惟土疆耳
於是將吏死戰
所至皆下
遂平蜀
故車戰得車十乘已上
賞其先得者
十註
曹公曰
以車戰能得敵車十乘已上賞賜之
不言車戰得車十乘已上者賞之
而言賞得者何
言欲開示賞其所得車之卒也
陳車之法
五車爲隊
僕射一人
十車爲官
卒長一人
車滿十乘
乘將吏二人
因而用之
故別言賜之
欲使將恩下及也
或云
言使自有車十乘已上與敵戰
但取其有功者賞之
其十乘已下
雖一乘獨得
餘九乘皆賞之
所以率進勵士也
○李筌曰
重賞而勸進也
○杜牧曰
夫得車十乘已上者
蓋衆人用命之所致也
若徧賞之則力不足與其所獲之車
公家仍自以財貨賞其唱謀先登者
此所以勸勵士卒
故上文云
取敵之利者貨也
言十乘者
擧其綱目也
○賈林曰
勸未得者使自勉也
○梅堯臣曰
徧賞則難周
故奬一而勵百也
○王晳曰
以財賞其所先得之卒
○張預曰
車一乘凡七十五人
以車與敵戰
吾士卒能獲敵車十乘已上者
吾士卒不下千餘人也
以其人衆
故不能徧賞
但以厚利賞其陥陳先獲者
以勸餘衆
古人用兵
必使車奪車
騎奪騎
歩奪歩
故吳起與秦人戰
令三軍曰
若車不得車
騎不得騎
徒不得徒
雖破軍皆無功
而更其旌旗
十註
曹公曰
與吾同也
○李筌曰
令色與吾同
○賈林曰
令不識也
○張預曰
變敵之色
令與己同
車雜而乘之
十註
曹公曰
不獨任也
○李筌曰
夫降虜之旌旗
必更其色
而雜其事
車乃可用也
○杜牧曰
士卒自獲敵車
任雜然自乘之官不録也
○梅堯臣曰
車許雜乘
旗無因故
○王晳曰
謂得敵車
可與我車雜用之也
○張預曰
己車與敵車參雜而用之
不可獨任也
卒善而養之
十註
張預曰
所獲之卒
必以恩信撫養之
俾爲我用
是謂勝敵而益强
十註
曹公曰
益已之強
○李筌曰
後漢光武破銅馬賊於南陽
虜衆數萬
各配部曲
然人心未安
光武令各歸本營
乃輕行其間以勞之
相謂曰
蕭王推赤心置人腹中
安得不投死乎
於是漢益振
則其義也
○杜牧曰
得敵卒也
因敵之資
益己之强
○梅堯臣曰
獲卒則任其所長
養之以恩
必爲我用也
○王晳曰
得敵卒則養之
與吾卒同
善者謂勿侵辱之也
若厚撫初附
或失人心
○何氏曰
因敵以勝敵
何徃不强
○張預曰
勝其敵而獲其車與卒
旣爲我用
則是增己之强
光武推赤心
人人投死之類也
故兵貴勝
不貴久
十註
曹公曰
久則不利
兵猶火也
不戢將自焚也
○孟氏曰
貴速勝疾還也
○梅堯臣曰
上所言皆貴速也
速則省財用息民力也
○何氏曰
孫子首尾言兵久之理
蓋知兵不可玩
武不可黷之深也
○張預曰
久則師老財竭
易以生變
故但貴其速勝疾歸
故知兵之將
生民之司命
原本作生民之司命
按
潛夫論通典御覽皆無生字
今改正
國家安危之主也
潛夫論作而國安危之主也
十註
曹公曰
將賢則國安也
○李筌曰
將有殺伐之權威
欲却敵
人命所繫
國家安危在於此矣
○杜牧曰
民之性命
國之安危
皆由於將也
○梅堯臣曰
此言任將之重
○王晳曰
將賢則民保其生
而國家安矣
否則民被毒殺
而國家危矣
明君任屬可不精乎
○何氏曰
民之性命
國之治亂
皆主於將
將之材難
古今所患也
○張預曰
民之死生
國之安危
繫乎將之賢否　　　　　　　　　　　　　　